Quisquis ad celestis vite gaudia inter hujus vite conflactantia mala satagit pervenire, huic bonorum largitor omnium misericorditer dignatur consulere, ut ex bonis sibi conlatis in presenti seculo studeat amicos adquirere a quibus post hanc miserrimam vitam recipiatur in eterna beatitudine. Hoc ego Ranaldus mente pertractans, meorumque peccaminum pondus considerans, dono Deo sanctisque ejus apostolis Petro ac Paulo monachisque degentibus in famosissimo cenobio Cluniacho, quibus preest domnus abba Odilo, unum mansum qui est situs Matisconensi in pago, tres videlicet partes pertinentes ad ipsum: ad presens in jam dicto manso unus dono campus, cetera vero retineo usque post meum discessum, scilicet unam vineam cum duabus partibus prati. Est vero in villa Dunziaco; terminatur vero de duabus partibus terra Sancti Petri, de tercia terra Leotaldi.